Tojikistonda sim-kartalarning uchinchi shaxsga berilishi uch yilgacha qamoq bilan jazolanishi mumkin

Tojikistonda sim-kartalarni noqonuniy sotish va boshqalarga berib yuborganlik uchun jazo choralari kuchaytirildi. Bu haqda Asia-Plus xabar bermoqda.

Mamlakat prezidenti Emomali Rahmon tomonidan imzolangan Tojikiston Jinoiy kodeksiga qo‘shimchalarga muvofiq, ushbu hujjatga 341-modda, 1-eslatma kiritilmoqda. Unda sim-kartalarning uchinchi shaxsga berilishi uch yilgacha ozodlikdan mahrum etish bilan jazolanishi mumkinligi belgilangan.
Elektr aloqa tarmoqlariga noqonuniy ulanish yoki sim-kartani uchinchi shaxsga berish, agarda sim-karta terroristik yoki ekstremistik ko‘rinishdagi jinoyatni sodir etishda foydalanilgudek bo‘lsa, 800 dan 1,5 minggacha hisob-kitob ko‘rsatkichi (44 mingdan 82,5 ming somoniygacha yoki 4,5 ming —8,5 ming dollar atrofida) miqdoridagi jarima yoki ikki yildan uch yilgacha ozodlikdan mahrum etish bilan jazolanadi, — deyiladi ushbu moddaning ikkinchi punktida.
Ma’lumot uchun, Tojikiston hukumati tomonidan joriy yil boshida qabul qilingan “Elektr aloqa tarmoqlariga ulanish tartibi va talablari to‘g‘risida”gi qarorga qo‘shimchaga ko‘ra, barcha mobil kompaniyalari abonentlari 2020-yil 15-fevralgacha sim-kartalarini ID pasportlariga qaytadan ro‘yxatdan o‘tkazishi kerak.
Shuningdek, bir fuqaro faqat ikkita sim-kartadan foydalanishi mumkin. Voyaga yetmaganlar 16 yoshga to‘lganda va ota-onasining yozma ruxsati bilangina sim-karta xarid qiladi.
Mas’ul shaxslarga har bir sim-karta sotish punktida kuzatuv kameralari o‘rnatish vazifasi yuklatilgan.